Broj: 711-I-331-P-202-18/19-03-18

Zagreb, 25. siječnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Perice Remenara, zamjenika općinskog načelnika Općine Domašinec,** pokrenutim Odlukom Povjerenstva broj: 711-I-792-P-202/18-02-18 od 30. svibnja 2018.,na 36. sjednici, održanoj 25. siječnja 2019., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Domašinec te obavljanjem funkcije direktora u trgovačkom društvu INGENIUM d.o.o. iz Imotskog, u razdoblju od stupanja na dužnost 25. svibnja 2017. do dana donošenja ove Odluke, dužnosnik je počinio povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva INGENIUM d.o.o. iz Imotskog na povjerenika, u razdoblju od stupanja na dužnost 25. svibnja 2017. do dana donošenja ove Odluke, dužnosnik je počinio povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Perici Remenaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 2.000,00 kn, koja će se izvršiti u 5 jednaka uzastopna mjesečna obroka, svaki u pojedinačnom iznosu od 400,00 kn.**
4. **Nalaže se dužnosniku Perici Remenaru da u roku od 90 dana od dana primitka ove Odluke razriješi situaciju povrede odredbe ZSSI-a opisanu u točki I. i II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 12. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv dužnosnika Perice Remenara, zbog moguće povrede članka 14. stavka 1. i članka 16. stavka 1. ZSSI-a, koja proizlazi iz istovremenog obnašanja dužnosti zamjenika općinskog načelnika Općine Domašinec i obavljanja funkcije direktora u trgovačkom društvu INGENIUM d.o.o. te zbog propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva INGENIUM d.o.o. na povjerenika.

Navedena Odluka o pokretanju postupka, kojom se u točki II. izreke dužnosnik poziva na dostavu očitovanja na razloge pokretanja postupka te na ostale navode iz obrazloženja Odluke, sukladno članku 39. stavku 3. ZSSI-a dostavljena je dužnosniku 27. studenog 2011.g. Povjerenstvo nije zaprimilo pisano očitovanje dužnosnika do dana donošenja ove Odluke.

Povjerenstvo je na 36. sjednici, održanoj 25. siječnja 2019.g. raspravljalo o donošenju odluke u odnosu na dužnosnika Pericu Remenara, koji je osobno pristupio navedenoj sjednici i tom prilikom u bitnome naveo da je očitovanje poslao poštom (običnim putem ne preporučeno) i ne zna gdje se isto zagubilo. Nadalje, dužnosnik je naveo da se njegova tvrtka bavi kreditnim posredovanjem i savjetovanjem te da ima ugovore s financijskim institucijama. Istaknuo je da je preduvjet za dobivanje dozvole za rad od Hrvatske narodne banke (u daljnjem tekstu: HNB) da on kao direktor mora zadovoljavati određene kriterije (stručna sprema, godine provedene u financijskoj branši i sl.) te imati položene ispite i dozvole od Hrvatske agencije za nadzor financijskih usluga (u daljnjem tekstu: HANFA). Dužnosnik je naveo da, kako bi to trgovačko društvo prenio na drugu osobu, ta osoba mora biti od povjerenja i zadovoljavati te uvjete i zbog svega toga je teško naći takvu osobu. Naveo je da je zbog zakonskih obveza bio dužan zaposliti osobu sa visokom stručnom spremom te da je to i učinio, međutim da ta osoba ne može biti osoba kojoj bi prenio upravljačka prava, jer ista nema potrebne certifikate za obavljanje poslova kreditnog posredovanja. Dužnosnik je zaključio navodom da je imao objektivne i životne zapreke za pronalaženje odgovarajuće osobe za funkciju direktora te nije izvršio niti prijenos upravljačkih prava na drugu osobu, jer nema osobu od povjerenja.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Sukladno istoj zakonskoj odredbi, ta osoba, odnosno posebno tijelo (povjerenik) djeluje glede ostvarivanja članskih prava i udjela u društvu u svoje ime, a za račun dužnosnika.

Vezano na odredbu članka 4. stavka 5. ZSSI-a, povjerenik ne može biti netko od članova obitelji dužnosnika niti druge osobe koje se osnovano mogu smatrati interesno povezane s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

 Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra Trgovačkog suda u Varaždinu te u Izvješće o imovinskom stanju dužnosnika Perice Remenara.

Uvidom u izvadak iz sudskog registra Trgovačkog suda u Varaždinu Povjerenstvo je utvrdilo da je pod matičnim brojem subjekta 0701501178 upisano trgovačko društvo INGENIUM d.o.o., OIB: 68804834793, sa sjedištem u Domašincu. Kao jedini osnivač i član toga trgovačkog društva upisan je Perica Remenar, s naznačenim osobnim podacima istima kao u podnesenom Izvješću o imovinskom stanju dužnosnika Perice Remenara, iz čega proizlazi da se radi o jednoj te istoj osobi. Ujedno, dužnosnik Perica Remenar upisan je i kao direktor istog trgovačkog društva, od upisa društva u sudski registar 19. travnja 2017.

Dužnosnik je Povjerenstvu dana 20. prosinca 2017., podnio Izvješće o imovinskom stanju dužnosnika, povodom stupanja na dužnost zamjenika općinskog načelnika Općine Domašinec. Dužnosnik je u navedenom Izvješću prijavio podatak da predmetnu dužnost obnaša volonterski, uz volontersku naknadu od 1.000,00 kuna. Nadalje, u rubrici „drugi posao tijekom obnašanja mandata“ prijavio je podatak da obavlja posao direktora trgovačkog društva INGENIUM d.o.o., a u rubrici „plaća koju dužnosnik ostvaruje kod drugog poslodavca“ naveo je podatak da od nesamostalnog rada u društvu INGENIUM d.o.o. prima plaću u neto iznosu od 3.970,00 kn.

Dužnosnik je u svojem iskazu danom pred Povjerenstvom na sjednici 25. siječnja 2019.g. potvrdio da i dalje obavlja funkciju direktora u društvu INGENIUM d.o.o. kao i da nije prenio upravljačka prava na temelju poslovnog udjela u istom trgovačkom društvu na povjerenika.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Perica Remenar počinio povredu članka 14. stavka 1. ZSSI-a, koja proizlazi iz obnašanja navedene dužnosti počevši od 25. svibnja 2017.g. nadalje te istovremenog i obavljanja funkcije direktora trgovačkog društva INGENIUM d.o.o. te povredu članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva INGENIUM d.o.o. na povjerenika u istom razdoblju.

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije povrede ZSSI-a u razdoblju duljem od godine dana te da iste povrede nije otklonio do dana donošenja ove Odluke.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Perica Remenar.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a, zatim činjenicu da je u konkretnom slučaju imao objektivnih poteškoća u pronalaženju osobe koja bi mogla obavljati funkciju direktora tog trgovačkog društava, a s obzirom na važeće zakonske odredbe koje od direktora traže ispunjavanje određenih uvjeta kao što je polaganje odgovarajućih ispita i dobivanja odobrenja za rad.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 2.000,00 kn, koja će trajati 5 mjeseci, a izvršit će se u 4 jednaka uzastopna mjesečna obroka, svaki u pojedinačnom iznosu od 400,00 kn. Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje obavlja funkciju direktora trgovačkog društva te da nije na povjerenika prenio upravljačka prava na temelju poslovnog udjela u predmetnom trgovačkom društvu, a imajući u vidu opseg radnji koje dužnosnik mora poduzeti kako bi za funkciju direktora tog trgovačkog društva našao osobu koja ima sve propisane uvjete za rad kao i da je potrebno određeno duže vrijeme da se odgovarajuća osoba nađe, Povjerenstvo je u točki IV. izreke naložilo  dužnosniku da u roku od 90 dana od dana primitka ove odluke razriješi situaciju kojom čini utvrđenu povredu članka 14. stavka 1. i 16. stavka 1. ZSSI-a, pod prijetnjom pokretanja novog postupka.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Perica Remenar, elektroničkom dostavom
2. Objava na internetskoj stranici Povjerenstva
3. Pismohrana